Aanvallers slaan toe op Muldersdrift-kleinhoeweArgieffoto: Reint Dykema ŉ Egpaar is Woensdagnag op ŉ kleinhoewe in die Muldersdrift-omgewing in Gauteng deur drie gewapende mans oorval terwyl hulle geslaap het. Ao. David Masedi, woordvoerder van die polisie, het gesê die egpaar het geslaap toe hulle omstreeks 21:00 deur die drie aanvallers wakker gemaak is. “Die verdagtes het geld, selfone en vuurwapens geëis,” het Masedi gesê. Die aanvallers het die man vasgebind en met komberse toegegooi terwyl hulle die huis deursoek het. Hulle het later met kontant en ŉ selfoon gevlug. Sake van onder meer huisbraak word ondersoek en niemand is nog in hegtenis geneem nie. Enigiemand met meer inligting word versoek om die Muldersdrift-polisie by 011 952 4600 of 10111 te skakel. Masedi het die gemeenskap gewaarsku om nie die verdagtes te nader of self te probeer vastrek nie, aangesien hulle as gevaarlik geag word.